הנופלים בשירות החוץ

הנופלים בשירות החוץ הם מי שנהרגו או נרצחו בעת מילוי תפקידם בשירות החוץ הישראלי. ביניהם כלולים גם מי שנהרגו בפיגועי טרור או על ידי מרצחים, או בהקשר ביטחוני אחר במהלך שירותם. שמותיהם חקוקים על קיר הזיכרון לנופלים בשירות החוץ, הנמצא ברחבת הטקסים במשרד החוץ בירושלים. 

לאורך השנים, וביתר שאת מאז שנות ה-70 של המאה ה-20, החלו הדיפלומטים הישראלים להיות חשופים לאיומים גוברים והולכים על חייהם. ארגוני טרור שונים -שזכו לעיתים לתמיכה וסיוע מצד מדינות עוינות לישראל - שמו לעצמם מטרה לפגוע בנציגים הישראלים ברחבי העולם, המסמלים את הריבונות הישראלית ואת הלגיטימציה הבינ"ל שלה. פיגועים שבוצעו כנגד נציגויות ישראליות ברחבי העולם וכן התנקשויות ומעשי רצח שונים, גבו משירות החוץ קורבנות בנפש. 

הנופלים בשירות החוץ נקברים בבתי הקברות הצבאיים, ובני משפחותיהם זכאים לאותן זכויות של אלמנות צה"ל, יתומי צה"ל והורים שכולים לחיילי צה"ל.

טקס הזיכרון לנופלים בשירות החוץ

טקס הזיכרון לנופלים בשירות החוץ מתקיים בכל שנה בערב יום הזיכרון לחללי מערכות ישראל במשרד החוץ בירושלים. הטקס מתקיים במעמד שר החוץ, משפחות הנופלים, עובדי משרד החוץ ונציגי הסגל הדיפלומטי המוצבים בישראל.

רשימת הנופלים
שישה עשר מאנשי שירות החוץ הישראלי נפלו מאז קום המדינה:

 עדנה פאר - נהרגה בפעולת מחבלים באסונסיון ב-4 במאי 1970
 אפרים אלרום -הקונסול הכללי באיסטנבול, נחטף ונרצח באיסטנבול ב-23 במאי 1971
 עמי שחורי - נהרג בלונדון ממעטפת נפץ ב-19 בספטמבר 1972
 גיורא רביב - נרצח ביוהנסבורג ב-29 באפריל 1975
 אטי טל-אור - נהרגה בפיגוע בקהיר ב-19 במרץ 1986
 אהוד סדן -קצין הביטחון של שגרירות ישראל באנקרה, נהרג בפיגוע באנקרה ב-7 במרץ 1992
 דוד בן-רפאל - נהרג בפיגוע בשגרירות ישראל בבואנוס איירס ב-17 במרץ 1992
 עלי בן זאב - נהרג בפיגוע בשגרירות ישראל בבואנוס איירס ב-17 במרץ 1992
 אליאורה כרמון - נהרגה בפיגוע בשגרירות ישראל בבואנוס איירס ב-17 במרץ 1992
 שירה טרופר-ארנון - נרצחה בלאגוס ב-2 בינואר 1995
 אביב כהן - נרצח בסאנטו-דומינגו ב-26 בספטמבר 1996
 שורק גפן - נפצע בשגרירות ישראל ברבת עמון מירי של מאבטח אחר בתאונת אימונים ונפטר לאחר כשבוע ב-2 במרץ 1999
 עזי אלעזר ברוש - נרצח בבישקק ב-3 באוגוסט 2000
 אורית אוזרוב - נהרגה בפיגוע ב"קפה מומנט" בירושלים ב-9 במרץ 2002
 דוד דיאגו לדובסקי - נהרג בפיגוע באוניברסיטה העברית בירושלים ב-30 ביולי 2002
 שלמה ארגוב - שגריר ישראל בבריטניה, נפצע מירי מחבלים בלונדון ב-3 ביוני 1982 ונפטר ב-23 בפברואר 2003

קישורים חיצוניים
 הנופלים בשירות החוץ באתר ההנצחה של משרד החוץ 
 דברי ראש הממשלה בנימין נתניהו בטקס האזכרה לנופלים בשירות החוץ, מאי 2016
 דברי שר החוץ אביגדור ליברמן בטקס לזכר הנופלים בשירות החוץ, מאי 2011

הערות שוליים 

ישראל: הנצחה
משרד החוץ
הנצחת חללי מערכות ישראל
חללי טרור בישראל